Top Chef a zo un abadenn bet skignet bep lun war M6 e-pad pemp sizhun. Diazezet eo an abadenn war ur framm amerikan, kozh a-walc'h war a seblant (gwelet em eus e oa da skouer Top Chef Chicago, Top Chef Las Vegas hag all).  Ar mennozh : 12 den,  c'hoant gante bezañ kigenour a-vicher a glask prouiñ peget barrek int e korf arnodennoù a bep seurt.  En abadenn skignet er c'hwec'hkorn e oa 11 den gant dija un toullad bloavezhioù skiant-prenet hag un den "evel an holl" an hini en doa gounezet Un diner presque parfait : le combat des régions (ne farser ket war M6 hañ!).  Neuze evit lakaet sklaer an traoù, anzav a ran diouzhtu em eus bet sellet kalzig abadenn Un diner presque parfait, dreist-holl er penn-kentañ. (Un tamm skuizhus eo goude ur mare memestra, ha bremañ eo frammet evit ma vefe muioc'h a vruderezh ha nebeutoc'h a geginañ.) Heuliet moa un tammig "emgann ar rannvroioù" hep gouzout an disoc'h ha ne oan ket en soñj sellet ouzh Top Chef kement-se.  Ha setu, ul lun da noz, c'hoant diskuizhañ ha chom hep soñjal re ha me tapet gant an abadenn gentañ.  Diouzhtu em eus kavet fentus-tre an doare da frammañ, gant sonerezh dibabet mat ha kalz lusk evit ma vefe ar seller tapet gant memes  anken hag ar paourkaezh tud o keginañ. Ouzhpenn-se, ret eo anzav e seblante alies mat-tre ar meuzioù kinniget gant an dud, ehe, evit unan a blij debriñ dezhañ pe dezhi eo dispar!  Ar pezh a oa dedennus en abadenn a oa ivez ar fed e vefe nebeut awalc'h a ditouroù "prevez" estreget eus pelec'h e oa an dud o tont ha pet bloavezh skiant-prenet a zo gante ne oa ket kalz a draoù. An dud a seblante neuze dedennus dre ar pezh a zibabent keginañ pe ar spered o doa e korf ar c'hoari (hag an doare m'eo bet frammet  da c'houde eveljust). Un toullad prantadoù "off" gant un den o lârat penaos en doa bevet an arnodenn-se a oa a-wechoù, gant frazennoù un tamm heverk evit reoù ur santad diwar-benn an den a oa, ha peadra a oa da zirollañ da c'hoarzhin, dre vras e oa ar frazennig "bouhou, kemer a ran perzh evit enoriñ ma zad/breur/ki marv" Ma.  Pep abadenn a oa savet war memes patrom, un arnodenn evit reiñ ur bonus d'an hini gwellañ (priziet gant tud eus an diavaez dre vras, arbennik war un doare da geginañ pe neuze tud  un tamm "diaes" evel bugale da skouer). Da c'houde e oa AN arnodenn, dre vras ur meuz kig pe pesk gant redioù resis (implijout pep tra bet dibabet er "siklud", implijout al legumaj-mañ hag all) ha da c'houde, ur wech miret an re wellañ, ar re a chome a ranke prouiñ e oant delezek da chom en un arnodenn ziwezhañ. N'eus nemet an div abadenn ziwezhañ a zo bet un tamm disheñvel.  Estreget ar juri pedet e oa ur juri a oa aze ordin, tud a-vicher, chefed anavezet mat.    Setu dre vras. An abadennoù a oa hir spontus bep sizhun (tro 3e) setu memestra eo ret bezañ dedennet awalc'h gant ar boued evit sellet kemend-all! Pezh a c'hoarvez ordin gant seurt abadennoù e vez tud zo a gaver plijus ha dedennus hag hon  eus c'hoant gouzout petek pelec'h e padfont…  Hep ar frammañ un tamm feuls d'am soñj ne vefe ket bet ken plijus da sellet. Ha ma vez seurt abadenn bep bloaz n'on ket sur e vefe dedennus ordin (ret 'vo kaout kalz a ijin a-fed arnodennoù evit ma na vefe ket ordin memes traoù)…